Ühelt poolt Euroopa ühenduste ja selle liikmesriikide ning teiselt poolt Bulgaaria Vabariigi vahel sõlmitud Euroopa lepingu ja ühelt poolt euroopa Majandusühenduse ja Euroopa Söe- ja Teraseühenduse ning teiselt poolt bulgaaria vabariigi vahelise kaubandust ja kaubandusküsimusi käsitleva vahelepingu

teine lisaprotokoll

EUROOPA ÜHENDUS JA EUROOPA SÖE- JA TERASEÜHENDUS, edaspidi "ühendus",

ühelt poolt ja

BULGAARIA VABARIIK

teiselt poolt,

ARVESTADES, ET:

Euroopa leping, mis on sõlmitud assotsiatsiooni loomiseks ühelt poolt Euroopa ühenduste ja selle liikmesriikide ning teiselt poolt Bulgaaria Vabariigi vahel (edaspidi "Euroopa leping"), kirjutati alla 8. märtsil 1993 Brüsselis ning see ei ole veel jõustunud;

kuni Euroopa lepingu jõustumiseni jõustatakse selle kaubandust ja kaubandusküsimusi käsitlevaid sätteid alates 31. detsembrist 1993 ühelt poolt Euroopa Majandusühenduse ja Euroopa Söe- ja Teraseühenduse ning teiselt poolt Bulgaaria Vabariigi vahelise kaubandust ja kaubandusküsimusi käsitleva vahelepinguga (edaspidi "vaheleping"), millele on alla kirjutatud 8. märtsil 1993. aastal Brüsselis;

Euroopa lepingut ja vahelepingut on muudetud 21. detsembril 1993 allakirjutatud lisaprotokolliga (edaspidi "esimene lisaprotokoll");

TUNNISTADES kaubanduse olulist rolli turumajandusele üleminekul;

PIDADES SILMAS ühenduse valmisolekut viia Euroopa lepingus ja vahelepingus sisalduv Bulgaaria Vabariigi kaubandussätete ajakava vastavusse assotsieerunud Visegradi riikide vastava ajakavaga;

PIDADES SILMAS Euroopa lepingu eesmärke, eriti neid, millele osutatakse kõnealuse lepingu artiklis 1;

VÕTTES ARVESSE vahelepingut

NING OLLES OTSUSTANUD sõlmida käesoleva protokolli ja olles sel eesmärgil nimetanud oma täievolilisteks esindajateks:

EUROOPA ÜHENDUS:

BULGAARIA VABARIIK:

KES, olles esitanud oma kehtivaks ja vormikohaseks tunnistatud täisvolitused,

ON KOKKU LEPPINUD JÄRGMISES:

Artikkel 1

Vahelepingu artikli 4 lõige 3 ja Euroopa lepingu artikli 10 lõige 3, viimati muudetud esimese lisaprotokolliga, asendatakse järgmise tekstiga:

"3. III lisas loetletud Bulgaariast pärinevate kaupade puhul peatatakse imporditollimaksud ühenduse iga-aastaste tariifikvootide või tariifilagede piires, mida suurendatakse järk-järgult vastavalt kõnealuses lisas määratletud tingimustele kuni asjaomaste toodete imporditollimaksu täieliku kaotamiseni lepingu jõustumise kuupäevale järgneva teise aasta lõpuks.

Samal ajal vähendatakse eespool sätestatud tariifikvoote või tariifilagesid ületavate impordikoguste puhul kohaldatavaid tollimakse alates lepingu jõustumisest järk-järgult 15 % tollimaksu baasmäärast aastas. Enne teise aasta lõppu kaotatakse allesjäänud tollimaksud."

Artikkel 2

Vahelepingu III lisa ja Euroopa lepingu III lisa joonealuseid märkusi enam ei kohaldata.

Artikkel 3

Vahelepingu XIa, XIIIa ja XIIIb lisa ning esimese lisaprotokolli Euroopa lepingu XIa, XIIIa ja XIIIb lisa sissejuhatava lõigu punkti 1 alapunkt b asendatakse järgmise tekstiga:

"1. b) neljandaks aastaks ettenähtud koguseid tonnides ei kohaldata ja viiendaks aastaks ettenähtud koguseid kohaldatakse 1. juulil 1995 algava neljanda aasta suhtes."

Artikkel 4

1. Vahelepingu tekstiil- ja rõivatooteid käsitleva protokolli 1 ja Euroopa lepingu tekstiil- ja rõivatooteid käsitleva protokolli 1 (viimati muudetud esimese lisaprotokolliga) artikli 2 lõike 1 sissejuhatavas lõigus asendatakse tekst "kaotamine viieaastase ajavahemiku lõpuks" tekstiga "kaotamine nelja-aastase ajavahemiku lõpuks".

2. Vahelepingu tekstiil- ja rõivatooteid käsitleva protokolli 1 ning Euroopa lepingu tekstiil- ja rõivatooteid käsitleva protokolli 1 (viimati muudetud esimese lisaprotokolliga) artikli 2 lõike 1 kaks viimast taanet asendatakse järgmise tekstiga:

"viienda aasta alguses kaotatakse allesjäänud tollimaksud."

Artikkel 5

Vahelepingu töödeldud põllumajandussaadusi käsitleva protokolli 3 I lisas ja Euroopa lepingu töödeldud põllumajandussaadusi käsitlevas protokollis 3 muudetakse 7. veerus ettenähtud ajavahemik, mille järel hakkab kehtima lõplik tollimaksumäär, neljast aastast kolmeks aastaks toodetele, mis kuuluvad järgmiste CN-koodide alla: 1803, 18040000 ja 18050000.

Vahelepingu töödeldud põllumajandussaadusi käsitleva protokolli 3 II lisas ja Euroopa lepingu töödeldud põllumajandussaadusi käsitlevas protokollis 3 tühistatakse 1996. aastaks ettenähtud kogused tonnides ning alates 1996. aastast kohaldatakse koguseid, mis olid ette nähtud kohaldamiseks alates 1997. aastast.

Artikkel 6

Euroopa Majandusühenduse ja Bulgaaria Vabariigi vahelise Euroopa lepingu tekstiiltoodetega kauplemist käsitleva lisaprotokolli II lisas ja B liite lisas tühistatakse 1998. aastaks ettenähtud koguselised piirangud. Kooskõlastatud protokollis nr 5 asendatakse tekst "1. jaanuaril 1994 algav viieaastane ajavahemik" tekstiga "1. jaanuaril 1994 algav nelja-aastane ajavahemik".

Artikkel 7

Käesolev protokoll on vahelepingu ja Euroopa lepingu lahutamatu osa.

Artikkel 8

Käesolev protokoll jõustub sellele kuupäevale järgneva kuu esimesel päeval, mil lepinguosalised teatavad teineteisele selleks vajalike menetluste lõpuleviimisest. Käesolevat protokolli kohaldatakse alates 1. jaanuarist 1995.

Kui käesolev protokoll jõustub pärast 1. jaanuari 1995, tagastatakse kõik tasutud tollimaksud, mida poleks tulnud maksta, kui protokoll oleks jõustunud ja selle sätteid oleks kõnealusel päeval kohaldatud, ja sellist tagastamist peetakse olevaks vastavuses kohustusega jätta sellised tollimaksud kehtestamata.

Artikkel 9

Käesolev protokoll on koostatud kahes eksemplaris hispaania, hollandi, inglise, itaalia, kreeka, portugali, prantsuse, saksa, taani ja bulgaaria keeles, kusjuures kõik tekstid on võrdselt autentsed.

Ühenduse nimel

Bulgaaria Vabariigi nimel

--------------------------------------------------